امريکې په حافظ سعيد د فرد جرم لګولو هرکلی کړی
امريکې هر کلی کړی چې د پاکستان د ترهګرۍ ضد عدالت په حافظ سعید او په څلورو نورو کسانو د ترهګرو د مالي مرستو په سر فرد جرم لګولی دی. 
حافظ سعید د غېر قانونه ګرځول شوې وسله والې ډلې لشکر طیبه پخواني مشر دی. د سويلي او منځنۍ اسيا دپاره د امریکا د بهرنيو چارو د وزارت څانګې په ټویټر ويلي، "مونږ په حافظ سعيد اود هغه په ملګرو د فرد جرم لګولو هر کلی کوو. مونږ د پاکستان څخه غواړو چې د ترهګرو مالي مرستې کوونکي او د۲۶/۱۱ (ممبۍ بريدونو ۲۰۰۸) کې ککړ کسان د قانون منګولو ته راولي". هندوستان په حافظ سعید د کال ٢٠٠٨ د ممبۍ ښار د بريدونو تورونه لګوي. پاکستان په لشکرطیبه ډله پابندي هم لګولې ده. امریکې لشکر طیبه او د دې سره تړلی تنظیم جماعت الدعوه د ممبۍ حملو په سر د ترهګرو تنظیمونو په فهرست کې شامل کړې دي. د ممبۍ په حملو کې ١٧٠ کسان وژل شوي وو. د شورو، چهارشنبې، په ورځ حافظ سعید په لاهور کې د ترهګرۍ ضد عدالت کې موجود و چې عدالت په هغه او په څلورو ملګرو يې فرد جرم ولګولو. حافظ سعید او د هغه ملګرو دا تورونه رد کړي چې دوی جماعت الدعوه امدادي اداره د ترهګرۍ دپاره د پېسو راټولو په غرض استعمالوي. حافظ سعید د ممبۍ په حملو کې د ککړتیا خبره هم ردوي. هندوستان وايي حافظ سعید د ممبۍ حملو منصوبه سازي کړې وه او حملې یې سر ته رسولې وې. هغه ویلي په کال ٢٠٠٢ کې په لشکر طیبه د پاکستان د پابندۍ نه وړاندې یې دغه تنظیم سره خپل تړون ختم کړی و. امریکې د حافظ سعید په سر د ١٠ ملین ډالرو اعلان هم کړی دی.